امریکې ويلي، په دې مشکل وخت کې د پاکستان سره ولاړه ده
په داسې حال کې چې په پاکستان کې بارانونه او په غټه کچه سېلابونه راغلي، امریکې ويلي په دې مشکل وخت کې د پاکستان سره ولاړه ده او ژمنه ده چې په پاکستان کې او نړيواله کچه به د موسمياتي بدلون په لړ کې کار وکړي.
کراچۍ — د امريکې د بهرنيو چارو وزارت مرستیال وياند وېډنټ پټېل په ټويټر ويلي، امریکا په پاکستان کې د سېلاب په تباهۍ د خواشينۍ او زيانمنو سره د خواخوږۍ څرګندونه کوي. امریکې په داسې حال کې د پاکستان سره د ودرېدو ويلي، چې په پاکستان کې د جون د مياشتې راهسې د بارانونو لړۍ روانه ده او په وروستيو کې په ملک کې سېلابونه راغلي دي. د افتونو په وخت د انتظام قومي ادارې [اېن ډي اېم اې] ویلي د 15 جون راهسې په ملک کې د بارانونو او سېلابونو په پېښو کې د مړو ټوله شمېره 982 ته رسېدلې ده. د ادارې ترمخه په ملک کې د بارانونو او سېلابونو له امله د زرګونو په شمېره کې خلک اغېزمن شوي، په سوونو کلوميټره سړکونه او پلونه تباه شوي او په لکونو اېکړه زرعي ځمکې هم سختې اغېزمنې شوي دي. پرون د پاکستان د سرکاري ميډيا [رېډيو پاکستان] ويلي وو، د وزیراعظم شهباز شريف په غږ نړيوالو ادارو د سېلاب ځپلو د مرستو دپاره د 550 ملينه ډالرو مرستو اعلان کړی چې پکې د نړیوال بېنک 350 ملينه ډالره، د ملګرو ملتونو د خوراک د نړیوال پروګرام، ايشين ډوېلپمنټ بېنک، او برتانيې د مرستو ادارې مالي مرستې اعلان کړي دي. د اېن ډي اېم اې ترمخه په ملک کې د سېلابونو له امله د پاکستان بلوچستان او سيند صوبې سختې اغېزمنې شوي دي. د پرون راهسې د خېبرپښتونخوا سوات، دير، چارسده، نوښار او د ډېره اسماعيل خان په ګډون جنوبي ضلعې د سېلابونو سره مخ دي. په 16م اګست هم امریکې د پاکستان د سېلاب ځپلو د مرستو دپاره د يو لک ډالرو په سمدستي توګه ورکولو اعلان کړی وو، ويل شوي وو دا مرستې د هغو يو ملين ډالرو نه جدا دي چې امریکې پاکستان ته د قدرتي افتونو په وخت د مرستو دپاره اعلان کړي دي. د امریکې د بهرنيو چارو وزير انتوني بلينکن د پاکستان سره د يو لک ډالرو د مرستو اعلان په ټويټر کړی وو. هغه ويلي وو، په دې سخت وخت کې امريکا د پاکستان سره اوږه په اوږه ولاړ ده او امریکا د سېلاب ځپلو دپاره د بحالۍ دپاره په سمدستي توګه د يو لک ډالرو ورکولو پرېکړه کړې ده. نوموړي ويلي وو، د دې يو لک ډالرو نه علاوه امریکې په پاکستان کې د قدرتي افتونو په وخت د مرستو دپاره د لس لکه ډالرو مرستې هم اعلان کړي دي.